**PREDKLADACIA SPRÁVA**

Národný program kvality Slovenskej republiky – Stratégia zlepšovania kvality produktov a služieb zlepšovaním organizácií 2017 - 2021 (ďalej „NPK SR“) je strategický dokument, ktorý Úrad pre normalizáciu, metrológiu a skúšobníctvo Slovenskej republiky (ďalej „ÚNMS SR“) predkladá na rokovanie Hospodárskej a sociálnej rady Slovenskej republiky ako štátnu politiku kvality v Slovenskej republike.

NPK SR v súlade s programovým vyhlásením vlády Slovenskej republiky na roky 2016 – 2020 v oblasti zlepšovania kvality výrobkov a služieb predstavuje národný strednodobý strategický dokument vlády Slovenskej republiky, ktorý vytyčuje základné smery zlepšovania kvality v organizáciách verejného aj súkromného sektora v období nastávajúcich piatich rokov.

Vláda Slovenskej republiky schválila prvý Národný program kvality Slovenskej republiky v roku 2003 (uznesením vlády SR č. 900 z 24. 09. 2003), čím potvrdila záujem podporovať rast efektívnosti, výkonnosti a kvality poskytovaných služieb organizácií v súkromnom a verejnom sektore. Podpora rozvoja kvality bola v nasledujúcom období potvrdená schválením Národného programu kvality Slovenskej republiky na roky 2009 – 2012 a 2013 – 2016.

Zámerom NPK SR zostane aj v nastávajúcom päťročnom období prioritne podpora zlepšovania kvality produktov a služieb zlepšovaním organizácií pôsobiacich vo verejnom aj súkromnom sektore so zameraním na trvalo udržateľnú kvalitu života a konkurencieschopnosť vo všetkých oblastiach života spoločnosti.

NPK SR vychádza z vyhodnotenia Národného programu kvality Slovenskej republiky na obdobie 2013 – 2016 a bol spracovaný v spolupráci s členmi Pracovnej skupiny pre Stratégiu zlepšovania kvality produktov zlepšovaním organizácií 2017 – 2021. V pracovnej skupine boli zastúpené odborné a profesijné organizácie, ktoré vykonávajú a koordinujú aktivity a spoluvytvárajú podmienky pre ďalší hospodársky rast Slovenskej republiky.

NPK SR bol v dňoch od 3. októbra 2016 do 14. októbra 2016 predmetom predbežného pripomienkového konania v a dňoch od 20. októbra 2016 do 3. novembra 2016 predmetom opätovného predbežného pripomienkového konania, v rámci ktorého Stála pracovná komisia Legislatívnej rady vlády Slovenskej republiky na posudzovanie vybraných vplyvov zaujala k materiálu súhlasné stanovisko. NPK bol v dňoch od 4. novembra 2016 do 18. novembra 2016 predmetom medzirezortného pripomienkového konania a na ďalšie prerokovanie a schválenie sa predkladá bez rozporov.

NPK SR má pozitívny vplyv na podnikateľské prostredie, pozitívny sociálny vplyv a pozitívny vplyv  na služby verejnej správy pre občana, negatívny vplyv na rozpočet verejnej správy a nemá vplyv na životné prostredie a informatizáciu spoločnosti.